- Ipru
- <
- 1
- >

Wrkapm a nira eng tu
Ipru
Sisas pa itna ep klangkil tu maur akwapel a Maur Wailen
1
(Klapm 1-2)
Ak wang ti pa Maur Wailen la yangkipm alkil pa naki Warim Kipman alkil pa atom Warim Kipman pa almpuk naki mentepm ti
1 Pikekg ep lmpiwen ai pa ok yaprekg a Yan pa palng la wli ok a Warim Kipman pa atom kitnong a kanokg a kweikwei wrongkwail ti palng. Pikekg kil ari Warim Kipman alkil pa atom kil rkampalekg kweikwei wrongkwail ak namput kil pa la kil ikga uwi num ngklin. Pikekg ep ak ai pa, Maur Wailen kil la yangkipm naki naki tu yoampei a walyipmiri wapyipmiri amentepmen ak ai kulngkul kul ti, or ya watipmen wli ok a tu melnum ok wripm watipmen. 2 1:2 Son 1:3Pake pikekg ngkaten angko wang a Warim Kipman alkil pa palng melnum, a pa kul pa kil la yangkipm pa naki naki Warim Kipman pa atom kil pa almpuk nako nako. 3 1:3 Son 14:9; Kol 1:20; Ipr 8:1Warim Kipman alkil pa wakg a Yan pa kai itna kil atom klalen pa alen yela. Kil irir kolen Yan alkil. Kil arpmen ok yaprekg titnongket kalnten a Yan alkil pa atom kil ikgalen kweikwei wrongkwail a itna kaino kitnong ai, a wa itna kanokg ti kolpa itna. Kil kaluk klak ungkwan paipmpaipm a mentepm wrong kin kipman pa palng rukis wor itna wulmpa a Maur Wailen. Kil akwap pa plalng pipa, kil kaino kitnong awi nang wailen rpma nampokgen Maur Wailen a antiwe titnongket wail a itna wailen ikgalen kweikwei wrongkwail.
Warim Kipman pa itna ep klangkil tu maur akwapel a Maur Wailen
4 1:4 Pil 2:9Warim Kipman pa palng wailen itna ep klangkil tu maur akwapel a Maur Wailen pa. Am wa kolpake, nang a kil akwewel la Warim Kipman pa wail klangkil nang a tu maur akwapel pa. 5 1:5 2 Sam 7:14; 1 Por 17:13; Nang 2:7; Kwap 13:33Maur Wailen ake lanaki maur akwapel ur alkil pa la, “Kitn pa warim kipman akupmen. Ak wang ti pa, kupm ti palng kol yan a angketeitn”, kolpa kalpis. Wa kil ake wa la maur akwapel ur alkil pa la, “Kupm ikga Yan akitnen, a kitn pa ikga warim kipman akupmen”, kil ake namput maur akwapel ur kolpa, kalpis. 6 1:6 Yang 32:43; Nang 97:7; Rom 8:29Wa ak wang a Maur Wailen la ukwa Warim Kipman payen wris ata alkil pa nar kanokg ti pa, kil la atom tu nira ela wrkapm pa la, “Tu maur akwapel akupmen pa mpa tu kipor kilko ilein Warim Kipman payen wris ata akupmen pa!” 7 1:7 Nang 104:4Maur Wailen pikekg la tu maur akwapel akilen pa kolkil la, “Mpa kil ntokg tu maur akwapel akilen a akwap orngwatneikgen kil pa kol wripm, a wa kil ntokg tu pa palng kol wakgyuk a naruk pa.” 8 1:8 Nang 45:6-7Pake kil la Warim Kipman alkil pa la kil pa Maur Wailen kol kil alkil, kol pikekg kil lanaki Warim Kipman alkil pa la, “Maur Wailen, kitn pa melnum wailen a antiwe titnongket a itna tukgnakg ikgalen kweikwei wrongkwail, kitn pikekg rpma akangklei wang or pa kai pake. Kitn ikgalen tu wrong kin kipman katila nikgwalpm ute wor a kitn alkitn ti kolti. 9 Kitn pa pikekg wasrongen nikgwalpm ute wor, a kitn pikekg karken nikgwalpm raimpe paipm pa; am atnen yiprokgen a kitn ak kolpa atom ari, kupm Maur Wailen alkitnen, kupm takweiyeitn a alkeitn nang wailen kolpa atom kitn atopen wail manten angen a tu melnum akitnen atopen pa.” 10 1:10 Nang 102:25-27Wa Maur Wailen pikekg wa lanaki Warim Kipman alkil pa la, “Wailen, pikekg ak ep lmpiwen ai pa, kitn alkitn pikekg antokg kitnong pa ak wam alkitnen pake, wa kitn alkitn pikekg ak wam almpen kanokg tike. 11 Kitnong a kanokg ti ikga kai plalng, pake kitn alkitn pa ikgake kolpa, kitn pa ikg am rpma kolpa rpma pake. Kitnong a kanokg ti ikga kol apm a nowe kai nungkwor rakol paipm pa. 12 Ikga kitn iner nungkwor pa ngkli, wa uwi weten ur ai wa ining. Pake kitn pa ikga itna kol kitn alkitn pa itna pake. Kitn ikgake imo pa, kitn ikgam rpma kolpa kai pake.”
13 1:13 Nang 110:1Maur Wailen kil ake wa lanaki maur akwapel ur akilen pa la, “Kitn kul ntiwopm rpmi wam wi ti i i, kupm ungkwan tu wrongmanto akitnen pa kai tukwleikgteitn, plalng pipa, tu mpa rpmi orngwatneikgen kitn pa, a kitn pa uwi nang wailen itni ep ikglen kweikwei wrongkwail.” Maur Wailen la kolpa naki Warim Kipman alkil, pake ake kil wa la ur kolpa naki tu maur akwapel ur alkil pa, kalpis. 14 1:14 Nang 34:7; 91:11Tu maur akwapel a Maur Wailen pa tu kolai? Tu pa maur a akwap orngwatneikgen Maur Wailen pa kolti. Kil ukwawen nar eng ak angklin tu mla ur a ukipma Warim Kipman a ikga uwiyen iye kaino ntiwel rpmi wor yongkyong.

- Ipru
- <
- 1
- >

1:2 1:2 Son 1:3

1:3 1:3 Son 14:9; Kol 1:20; Ipr 8:1

1:4 1:4 Pil 2:9

1:5 1:5 2 Sam 7:14; 1 Por 17:13; Nang 2:7; Kwap 13:33

1:6 1:6 Yang 32:43; Nang 97:7; Rom 8:29

1:7 1:7 Nang 104:4

1:8 1:8 Nang 45:6-7

1:10 1:10 Nang 102:25-27

1:13 1:13 Nang 110:1

1:14 1:14 Nang 34:7; 91:11

© 2024 SIL PNG